**Contradicție**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cine i-a spus pietrei piatră

Și secundei timp destul

N-a stat niciodată-n vatră

De iubire nesătul.

N-a văzut cum toarce focul,

Nimeni nu i-o fi ghicit,

Nici țiganca în ghiocul

Prins de lanțul ruginit.

Dar eu calc pe jar și-mi pare

Că mi-e sufletul cobzar,

Când mă vindec, când mă doare

Dorul dulce și amar.

- Cine-a spus tăcerii cântec

Și al inimii izvor

L-a sorbit ca pe-un descântec

A știut cât mi-e de dor

De-o poiană cu narcise

Și de-o doină din caval,

Când treceam la trap prin vise

Amândoi pe-același cal...

Când desculți dansam pe jarul

Calm al inimilor noastre

Până nopților hotarul

Li-l aflam în zări albastre.

Liliana Trif Ioan Grigoraș